Beloning van R200 000 vir vind van gesteelde Lamborghini | Netwerk24
Deur Ischke van Eeden 14 Februarie 2020 18:20
Die maatskappy wat 'n wit Lamborghini Urus verseker, bied 'n beloning van R200 000 aan vir inligting wat lei tot die suksesvolle opsporing en terugbesorging van die motor aan sy eienaar.
Die kennisgewing oor die beloning vir die Lamborghini wat verlede week in Bedfordview voete gekry het. Foto: Verskaf
Die motor het verlede week in die verkeerde hande beland en is sedertdien nie weer gesien nie.
Volgens cars.co.za is die waarde van 'n Lamborghini Urus R3,5 miljoen.
Anton Koen, besturende direkteur van NoJack Vehicle Tracking – 'n verskaffer van motorbeveiligingstelsels in Benoni, sê 'n skelmstreek doen die ronde.
Volgens hom is drie van hierdie voertuie verlede week in 'n kwessie van twee dae aan die Oos-Rand, onderskeidelik Benoni en Bedfordview, gesteel. Twee van die gesteelde voertuie is wit en die ander een geel.
"Iemand sal die voertuigeienaar bel en voorgee hy skakel van Lamborghini af. Die persoon voer aan dat die model weens 'n meganiese fout herroep word," verduidelik Koen.
"Die persoon sê dan dat hulle 'n vragmotor gaan stuur om die voertuig op te laai, omdat die voertuig nie verder bestuur kan word nie. 'n Paar dae later sal die eienaar die motorhandelaar bel om oor hul voertuig uit te vra, terwyl die handelaar geen kennis daarvan het nie."
Die Lamborghini Urus wat verlede week by sy eienaar se huis in Bedfordview aan die Oos-Rand gesteel is. Foto: Verskaf
Die Lamborghini wat gesteel is, van agter gesien. Foto: Verskaf
In die geval van die wit Urus waarvoor die beloning uitgereik is, is die motor verlede Dinsdag by die eienaar se huis in Bedfordview deur drie mans opgelaai, sê Koen.
Die registrasienommer is JD89ZJGP.
Hy meen die skelms is mense wat die motorhandelaar gereeld as sogenoemde klante besoek en op dié manier uitvind hoe die prosesse werk.
"Moenie jou voertuig net vir enigiemand gee nie. Bel die motorhandelaar of die verkoopsman of iemand wat jy persoonlik ken by die handelaar om dit te bevestig," sê Koen.